Sunt adhuc plurima, quæ describi possent, sed his omissis obitum patris Willelmi intimare curamus, etc. ut in Chronico S. Benigni. § Ipso eodem tempore quo Rex Rotbertus Monarchiam Regni tenebat, cum audisset in partibus istis quosdam existere, qui circumquaque res alienas violenter diripientes, ut liberius inpuneque retinerent, firmitates, et castella nova sibi construxerant; cum copioso, ut Regem decebat exercitu, Miribellum ad expugnandum et diruendum advenit: erat enim illud una ex mansionibus raptorum: quod et Deo favente in brevi effecit. Sed dum ibi obsideret, nuncius advenit, dicens patrem nostrum Willelmum Abbatem ab hac vita decessisse. § Nolens itaque Rotbertus Rex locum istum diu sine pastore manere, ne lupi rapaces gregem invaderent, Domnum Ulgerium, qui tunc vicem Prioris sub Abbate Willelmo tenebat, hunc loco Abbatem substituit. Obiit vero prædictus pater noster Willelmus anno ab Incarnatione Dom. MXXXI, etc. ut in Chronico S. Benigni.